Name bekend van drie wat tydens skoolkamp sterfArgieffoto ter illustrasie. Die name en begrafnisbesonderhede is bekend gemaak van die drie skoolseuns van Rustenburg Hoër Tegniese Skool wat oor die naweek tydens ŉ skoolkamp buite dié Noordwes-dorp dood is. Elias Malindi, woordvoerder van die provinsie se departement van onderwys, het Woensdag aan Maroela Media bevestig die leerlinge wat dood is, is Rebaone Rabolefa Ntsi (15) in graad 9, Letlhogonolo Ramushu (16) in graad 8 en Neo Nkawane (17) in graad 10. Malindi het gesê die leerlinge was op ŉ jaarlikse Landsdienskamp wat die skool onderneem om leerlinge bewus te maak van verskeie omgewingskwessies waaroor hulle in die klas leer. Die leerlinge was nie aan ŉ spesifieke Landsdiens-tak verbonde nie. Maroela Media het vroeër berig die leerlinge het op ŉ kano op ŉ dam by die Bergheim-vakansieoord gevaar, toe dit vermoedelik omgeslaan en hulle verdrink het. Die departement en die polisie het ŉ ondersoek na die omstandighede rondom die voorval van stapel gestuur. Al drie leerlinge word Saterdag te ruste gelê. Letlhogonolo se gedenkdiens vind om 07:45 in die Anglikaanse kerk in Tlhabane plaas. Neo se gedenkdiens vind om 07:00 in die Lutheraans-Evangeliese kerk in Rustenburg plaas. Rebaone se gedenkdiens sal om 07:00 in Mmukubyane plaasvind.